## Program pomoćničkog ispita za zanimanje tapetar

### NN 12/2010 (25.1.2010.), Program pomoćničkog ispita za zanimanje tapetar

MINISTARSTVO GOSPODARSTVA, RADA I PODUZETNIŠTVA

289

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

TAPETAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanje tapetar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje tapetar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Tapeciranje stolice s naslonom i rukonaslonom | Opisati postupak, tapecirati sjedalo, naslon i rukonaslon stolice te koristiti klasične materijale za tapeciranje.  Sjedalo treba imati opruge. |
| Tapeciranje naslonjača | Opisati postupak tapeciranja naslonjača.  Izvesti tapeciranje jednosjednog ili višesjednog naslonjača.  Pri radu koristiti klasične materijale za tapeciranje i opruge. |
| Tapeciranje kauča | Opisati postupak izvedbe i tapecirati kauč klasičnim materijalima za tapeciranje. |
| Sjenilo (tenda, zastor) | Izvesti postupak krojenja, šivanja i postavljanja sjenila. |
| Izrada madraca | Izraditi madrac za krevet od različitih materijala.  Ispuna može biti i sa oprugama i bez opruga. |
| Tapeciranje vrata | Tapecirati vrata kožom ili skajem. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Krojenje i šivanje dijela dekorativnog materijala | Izabrati dekorativni materijal kojim se tapecira  npr. rukonaslon, naslon, sjedalo i sl.  Prema zadanim mjerama zacrtava se, kroji i šiva zadani oblik. |
| Sastavljanje pojedinih dijelova tapetarskih materijala | Izabrati dijelove tapetarske konstrukcije te ih slojevito spajati u zadani oblik. |
| Krojenje tapetarskih materijala | Uzimanje mjera i krojenje tapetarskih materijala predviđenih za zadani uradak. |
| Učvršćivanje ukrasnih zakovica | Kvalitetno i estetski izvesti postupak učvršćivanja ukrasnih elemenata na zadanom uratku. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju tapetar.

|  |  |
| --- | --- |
| Nastavna područja | Očekivani ishodi učenja |
| 1. Tehnologija zanimanja | |
| Mjerenje i zacrtavanje materijala  Krojenje pomoću alata i strojeva  Tapetarski strojevi  Tapeciranje sjedalica  Izrada madraca  Kreveti  Okovi  Održavanje alata  Tapeciranje naslonjača  Tapeciranje dvosjeda i trosjeda  Šivanje zavjesa i zastora  Tapeciranje vrata  Navlake | Razlikovati alate za mjerenje i zacrtavanja te primjenu istih.  Odrediti nadmjeru pri krojenju materijala za vanjsku presvlaku.  Razlikovati alate i strojeve za krojenje.  Izabrati i opisati način korištenja alata i strojeva za krojenje materijala za ispunu i presvlaku te ukrasnih dijelova.  Opisati način rukovanja alatima i strojevima za krojenje materijala za ispunu, ukrasnih dijelova i vanjskih presvlaka.  Objasniti način krojenja materijala za ispunu.  Razlikovati osnovne strojeve za šivanje tkanina, ukrasnih materijala.  Objasniti način rada pojedinih vrsta šivaćih strojeva u tapetarstvu npr. za pojedini način šivanja odnosno vrstu boda za šivanje.  Opisati način rukovanja strojevima za šivanje.  Navesti zaštitne mjere pri radu na tapetarskim strojevima.  Opisati način uočavanja grešaka pri radu te uklanjanja grešaka pri radu na tapetarskim strojevima.  Razlikovati načine tapeciranja sjedalica.  Opisati način odabira vrste materijala za tapeciranje sjedalica.  Objasniti način izračuna potrebnog materijala pri tapeciranju sjedalica.  Objasniti način primjene pojedinih alata za tapeciranje sjedalica.  Opisati postupak uočavanja grešaka i uklanjanja istih. |
|  | Razlikovati vrste madraca prema jezgri (tj. ispune)  Opisati način odabira vrste materijala za ispunu i vanjsku presvlaku kod tapeciranja madraca.  Objasniti način izračuna utroška materijala za ispunu i presvlaku te ukrasnog materijala pri izradi madraca.  Ilustrirati način prošiva dekorativne tkanine za presvlačenje.  Objasniti način skladištenja repromaterijala i gotovih proizvoda.  Opisati način fiksnog tapeciranja kreveta na konstrukcijski dio kreveta.  Objasniti način učvršćivanja za konstrukciju kreveta ovisno o vrsti kreveta.  Razlikovati vrste okova za primjenu kod tapeciranja stolaca, naslonjača, polunaslonjača, kauča i sl.  Objasniti način pravilnog odabira okova za proizvode koji se tapeciraju.  Opisati način učvršćivanja okova kod pojedinačnog proizvoda kod tapeciranja.  Razlikovati alate i njihovu primjenu.  Objasniti način odabira i navesti svrhu korištenja pojedinog alata.  Opisati način pospremanja i održavanja alata.  Opisati način izmjene dotrajalih dijelova alata.  Komentirati način održavanja alata.  Opisati i obrazložiti način tapeciranja.  Razlikovati vrste materijala za ispunu i presvlaku.  Opisati način obrade rubova pri tapeciranju.  Navesti odrednice rada na siguran način.  Objasniti način tapeciranja.  Opisati pravilan način odabira materijala za ispunu i presvlaku.  Predvidjeti maksimalnu iskoristivost materijala, pravilnim krojenjem.  Objasniti pravilan način odabira strojeva za šivanje, konca i potrebni pribor.  Razlikovati vrste tkanina za zavjese i zastore.  Objasniti način izračuna potrebnog materijala za zavjese i zastore.  Objasniti način šivanja zavjesa ovisno o vrsti izrade.  Objasniti način odabira i pravilnog krojenja potreban za tapeciranje vrata.  Opisati način pravilnog odabira zakovica.  Opisati način učvršćivanja ukrasnih zakovica koristeći se odgovarajućim alatom.  Razlikovati postupke šivanja navlaka.  opisati način odabira ukrasnih materijala kao što su vrpce, gumbi i sl.  Objasniti način šivanja ukrasnih detalja i vrpci. |
| 2. Crtanje s konstrukcijama | |
| Osnove tehničkog crtanja  Osnove nacrtne geometrije  Prostoručno crtanje  Elementi drvnih konstrukcija  Sjedalice  Krevet  Naslonjač  Dvosjedi i trosjedi  Oblikovanje namještaja | Opisati način primjene osnova tehničkog crtanja i nacrtne geometrije važne za izradu tehničkog crteža.  Prikazati proizvode crtežom.  Čitati nacrte proizvoda prema normama.  Navesti sastavne dijelove tehničke dokumentacije.  Nacrtati sastavnicu sa svim potrebnim elementima kod pojedinog proizvoda.  Prostoručno prikazati zadani proizvod (nacrtati skicu)  Crtati i označavati pojedine proizvode u nacrtima.  Crtati i označavati drvne i nedrvne materijale u nacrtima.  Prikazati ortogonalne projekcije pojedinih proizvoda na crtežu.  Primijeniti ergonomske veličine kod oblikovanja tapetarskih proizvoda.  Primijeniti načela estetike i dizajna. |
| 3. Matematika u struci | |
| Matematičke i računske operacije  Postotni račun  Izračunavanje potrebe materijala  Izračunavanje troškova rada  Izračunavanje plaće  Izračunavanje kamata | Primijeniti osnovne računske operacija te osnovne mjerne jedinice u praksi.  Izračunati površinu, obujam i masu.  Izračunati oplošja i obujam geometrijskih tijela  Izračunati postotak na praktičnim primjerima.  Odrediti nadmjere na čiste mjere.  Izračunati utroške pojedinih materijala po jedinici površine i sl.  Odrediti standardne dimenzije materijala.  Izračunati utrošak materijala.  Komentirati troškove i elemente kalkulacije.  Izračunati troškove rada.  Izračunati cijenu koštanja proizvoda.  Izračunati prodajnu cijenu proizvoda.  Izračunati plaću radnika po danu, satu i mjesecu.  Izračunati kamatu.  Samostalno izračunati jednostavne zadatke u  funkciji struke i zanimanja. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Izrada dokumentacije za uradak | 0 – 10 |  |
| Korištenje zaštitnih sredstava i naprava | 0 – 10 |  |
| Spretnost rukovanja alatima i strojevima | 0 – 10 |  |
| Podešavanje strojeva i alata | 0 – 10 |  |
| Koncentracija i izdržljivost | 0 – 10 |  |
| Kakvoća izrađene radne probe | 0 – 10 |  |
| Točnost dimenzija i obrade prema planu | 0 – 20 |  |
| Kakvoća izrađenog uratka | 0 – 20 |  |
| UKUPNO | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-61

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-289